אוקלנד סיטי

מועדון הכדורגל אוקלנד סיטי (באנגלית: Auckland City Football Club) הוא מועדון כדורגל ניו זילנדי מהפרוור סאנדרינגהאם באוקלנד המשחק בליגה הצפונית, ליגת כדורגל חובבנית המאגדת קבוצות מהאי הצפוני של ניו זילנד. אוקלנד סיטי ביססה את עצמה ככוח מרכזי בניו זילנד ובאוקיאניה בכלל, לאחר שזכתה עשר פעמים באליפות ניו זילנד ו-13 פעמים בליגת האלופות האוקיאנית.

המועדון נוסד בשנת 2004, עם הקמת טורניר אליפות ניו זילנד בכדורגל. זהו המועדון המצליח ביותר באוקיאניה, לאחר שזכה בטורניר הבכיר של ה-OFC שבע פעמים ברציפות בשנים 2011–2017 - הכי הרבה תארים יבשתיים רצופים בהיסטוריה. כתוצאה מכך הפכה אוקלנד למשתתפת קבועה גביע העולם למועדונים ולשיאנית ההופעות בו עם 12, וב-2014 אף סיימה במקום השלישי.

המועדון מזוהה מאוד עם הקהילה הקרואטית בעיר, והדבר מתבטא גם במשבצות שבסמלה, בדומה לסמל קרואטיה. למועדון קבוצת מילואים בשם סנטרל יונייטד (שהוקמה ב-1962 על ידי מהגרים מדלמטיה) המשחקת בליגה השנייה.

 היסטוריה 
ממוזער|אוקלנד סיטי ב-2011, לפני מפגש מול פורט וילה אמיקאלה מ במסגרת ליגת האלופות האוקיאנית
אוקלנד סיטי הוקמה ב-2004 עם הקמת אליפות ניו זילנד בכדורגל, וזכתה באליפות כבר בעונת הבכורה של התחרות. בסך הכל זכתה הקבוצה בעשר אליפויות, כולל שלוש רצופות בשנים 2005–2007, והיא שיאנית הזכיות בליגה. ב-2021 שונה פורמט הליגה הלאומית הניו זילנדית לשלושה בתים אזוריים ואוקלנד סיטי שובצה לבית הצפוני. מאז זכתה הקבוצה בכל ארבע התחרויות של הליגה הצפונית, וב-2022 ו-2024 זכתה באליפות הלאומית.

ב-2006 זכתה אוקלנד סיטי באליפות אוקיאניה לקבוצות לראשונה בתולדותיה לאחר ניצחון 3–1 בגמר על פיראה מטהיטי, ומאז זכתה בטורניר הראשי של ה-OFC (ששינה את שמו לליגת האלופות האוקיאנית) 12 פעמים נוספות, בהן 7 רצופות בשנים 2011–2017 וארבע רצופות בשנים 2022–2025. אוקלנד סיטי היא שיאנית הזכיות גם במפעל זה, והיא הקבוצה היחידה באוקיאניה שזכתה בטרבל יותר מפעם אחת (2006, 2014, 2015 ו-2022).

 בגביע העולם למועדונים 
אוקלנד סיטי ייצגה את קונפדרציית הכדורגל של אוקיאניה 12 פעמים בגביע העולם למועדונים של פיפ"א, והיא שיאנית ההופעות במפעל. הופעתה הראשונה של הקבוצה הייתה ב-2006, אז הודחה בידי אל-אהלי ממצרים ברבע הגמר וסיימה במקום השישי והאחרון.

ב-2009 ניצחה הקבוצה לראשונה במפעל כשגברה על שבאב אל אהלי מאיחוד האמירויות הערביות 2–0 בסיבוב הראשון, ואף על פי שהודחה ברבע הגמר 0–3 בידי אטלנטה ממקסיקו גברה 3–2 על מאזמבה מהרפובליקה הדמוקרטית של קונגו וסיימה במקום החמישי.

הישג השיא של הקבוצה בטורניר הבין-לאומי היה המקום השלישי בגביע העולם למועדונים 2014, אז גברה בסיבוב הראשון על המארחת מגרב תטואן ממרוקו 4–3 בדו-קרב פנדלים (לאחר 0–0 בתום הזמן החוקי וההארכה), הדיחה את סטיף מאלג'יריה 1–0 ברבע הגמר ועל אף הפסד 1–2 לסן לורנסו מארגנטינה בחצי הגמר היא זכתה במדליית הארד לאחר ניצחון 4–2 בפנדלים על קרוס אסול המקסיקנית במשחק על המקום השלישי. מגן הקבוצה איוואן ויסליץ' זכה בכדור הארד לשחקן השלישי בטיבו בטורניר, והמועדון קבע הישג שיא במפעל לקבוצה מאוקיאניה.

בגביע העולם למועדונים 2025, הראשון במתכונת החדשה והמורחבת שלו עם 32 קבוצות, הייתה אוקלנד הנציגה היחידה מאוקיאניה, והיא סיימה במקום הרביעי והאחרון בבית ג', אליו הוגרלה עם באיירן מינכן, לה הפסידה 0–10, בנפיקה ליסבון, לה הפסידה 0–6, ובוקה ג'וניורס, עימה סיימה בתיקו 1–1. התבוסות הגבוהות לבאיירן ובנפיקה והיותה של הקבוצה חובבנית הובילו לביקורת על שיטת ההעפלה שהנהיגה פיפ"א.

 צבעים, סמל ויריבויות 
צבעי הקבוצה הם כחול ולבן. מדי הבית של המועדון הם בצבע כחול כהה בדוגמת לוח שחמט בהיר יותר (כמחווה לסמל קרואטיה ולשורשים הקרואטים של המועדון), ומדי החוץ לבנים עם פס בדוגמת משבצות אפורות במרכז.

סמל המועדון מציג את מגדל סקיי והאי רנגיטוטו, אתרים חשובים בעיר אוקלנד, לצד עוגן המציין את ההיסטוריה הימית הארוכה של העיר ודוגמת לוח שחמט צהוב ולבן לציון שורשיו הקרואטיים של המועדון.

היריבה העיקרית של אוקלנד סיטי בשנותיה הראשונות הייתה ואיטאקירי יונייטד, והמשחקים בין הקבוצות כונו "הדרבי של אוקלנד" עד שוואיטאקירי התפרקה ב-2021. יריבות נוספת של אוקלנד סיטי הן אוקלנד יונייטד, שהמשחקים מולה מכונים "הדרבי של דומיניון רוד" על שם הכביש שחוצה את אוקלנד מצפון לדרום, וולינגטון אולימפיק, שהמשחקים מולה מכונים "גביע הים התיכון" בשל היריבות בין מייסדיה הקרואטים של אוקלנד סיטי לבין מייסדיה היוונים של ולינגטון אולימפיק.

 שחקני עבר בולטים 
 רוי קרישנה
 דייוויד ברוונה

 תארים 
תארים מקומיים
אליפויות (10, שיא): 2004/05, 2005/06, 2006/07, 2008/09, 2013/14, 2014/15, 2017/18, 2019/20, 2022, 2024
סגנויות (6): 2010/11, 2012/13, 2015/16, 2016/17, 2020/21, 2023
גביע צ'טהאם (1): 2022
סגנות (1): 2024
גביע הצדקה (7, שיא): 2011, 2013, 2015, 2016, 2018, 2019, 2020
סגנויות (3): 2012, 2014, 2017

תארים יבשתיים
ליגת האלופות האוקיאנית (13, שיא): 2006, 2008/09, 2010/11, 2011/12, 2012/13, 2013/14, 2014/15, 2016, 2017, 2022, 2023, 2024, 2025
גביע נשיא ה-OFC (1, שיא): 2014

תארים אזוריים
הליגה הצפונית (4, שיא): 2021, 2022, 2023, 2024

תארים לא-רשמיים
גביע השנה הירחית החדשה של הונג קונג (1): 2017
מועדון העשור באוקיאניה של IFFHS (2): 2000–2009, 2010–2019

 קישורים חיצוניים 




 הערות שוליים 

קטגוריה:קבוצות כדורגל שהוקמו ב-2004
קטגוריה:קבוצות כדורגל ניו זילנדיות
קטגוריה:אוקלנד (ניו זילנד)